****

**AKREDITĀCIJAS EKSPERTU KOMISIJAS ZIŅOJUMS**

**PAR**

**AIZKRAUKLES PILSĒTAS PIRMSSKOLAS IZGLĪTĪBAS IESTĀDES “AUSEKLĪTIS” VADĪTĀJAS INTAS VĪBERGAS**

**PROFESIONĀLĀS DARBĪBAS VĒRTĒŠANAS REZULTĀTIEM**

**Aprīlis, 2025**

**VISPĀRĪGAS ZIŅAS PAR IZGLĪTĪBAS IESTĀDI, VĒRTĒŠANAS NORISES LAIKU UN AKREDITĀCIJAS EKSPERTU KOMISIJAS SASTĀVU**

|  |  |
| --- | --- |
| **Izglītības iestādes nosaukums** | **Aizkraukles pilsētas pirmsskolas izglītības iestāde "Auseklītis"** |
| **Izglītības iestādes juridiskā adrese** | Sprīdīša iela 3, Aizkraukle, Aizkraukles novads, LV-5101 |
| **Izglītības iestādes tālruņa numurs** | +371 65121105 |
| **Izglītības iestādes elektroniskā pasta adrese** | auseklitis@aizkraukle.lv |
| **Izglītības iestādes vadītājs un amatā stāšanās laiks** | Inta Vīberga20.07.1988. |
| **Izglītības iestādes dibinātājs** | Aizkraukles novada pašvaldība |
| **Īstenotās izglītības programmas** | 2 pirmsskolas izglītības programmas |
| **Izglītojamo skaits izglītības iestādē** | 175 |
| **Pedagogu skaits izglītības iestādē**  | 27 |
| **Atbalsta personāls (tarificētā darba slodze) izglītības iestādē**  | 2 skolotāji logopēdi (1,98), sociālais pedagogs (0,24), speciālais pedagogs (0,33) |
| **Akreditācijas norises laiks izglītības iestādē** | no 2025. gada 3. marta līdz 7. martam |
| **Akreditācijas ekspertu komisija** | komisijas vadītāja | Daugavpils Universitātes Humanitāro un sociālo zinātņu fakultātes Izglītības un psiholoģijas katedras docente **Sandra Zariņa** |
| Eksperte | Ogres pirmsskolas izglītības iestādes “Dzīpariņš” vadītāja **Iveta Valaine** |

1. **VISPĀRĪGA INFORMĀCIJA PAR IZGLĪTĪBAS IESTĀDES VADĪTĀJA PROFESIONĀLĀS DARBĪBAS VĒRTĒŠANU**

* 1. Izglītības iestādes darbības kvalitātes vērtēšanā izmanto vienotu procedūru, kuru nosaka Izglītības likuma 4.1pants un Ministru kabineta 2024. gada 4. jūnija noteikumi Nr. 325 “Vispārējās izglītības un profesionālās izglītības iestāžu akreditācijas un to vadītāju profesionālās darbības novērtēšanas kārtība” <https://likumi.lv/ta/id/352674-visparejas-izglitibas-un-profesionalas-izglitibas-iestazu-akreditacijas-un-to-vaditaju-profesionalas-darbibas-novertesanas-kartiba>.
	2. Atbilstoši Izglītības likumā noteiktajam izglītības kvalitāte ir **izglītības process, saturs, vide** un **pārvaldība**, kas ikvienam nodrošina iekļaujošu izglītību un iespēju sasniegt augstvērtīgus rezultātus atbilstoši sabiedrības izvirzītajiem un valsts noteiktajiem mērķiem.
	3. Izglītības iestādes vadītāja profesionālās darbības vērtēšana, izvērtējot 4. kategoriju jeb izglītības iestādes pārvaldības kvalitāti, ir daļa no izglītības iestādes darbības kvalitātes vērtēšanas.
	4. Kvalitātes vērtēšanā iegūtā informācija un dati atspoguļo sniegumu piecos kvalitātes vērtējuma līmeņos (nepietiekami, jāpilnveido, labi, ļoti labi, izcili) katrā elementā:

|  |  |
| --- | --- |
| **Kvalitātes vērtējuma līmenis** | **Kvalitātes vērtējuma līmeņa raksturojums** |
| **“nepietiekami”** | norāda, ka izglītības iestādes pārvaldībā ir konstatēti normatīvo aktu pārkāpumi vai atkārtota neefektīva darbība |
| **“jāpilnveido”** | norāda, ka izglītības iestādes vadītāja profesionālā darbība atbilst minimālajām prasībām – tiek ievērota normatīvo aktu minimālo prasību izpilde |
| **“labi”** | norāda, ka ir uzsākta pārmaiņu ieviešana un tās tiek ieviestas |
| **“ļoti labi”** | norāda, ka izglītības iestādes vadības darbs pārsniedz optimāli sasniedzamo kvalitātes līmeni, nepieciešamās pārmaiņas ir ieviestas – tā ir izglītības iestādes vadītāja darbības stiprā puse |
| **“izcili”** | norāda, ka izglītības iestādes vadības darbībā ir radītas izglītības inovācijas, kuras nepieciešams padziļināti pētīt un popularizēt valsts un starptautiskā līmenī |

**II. IZGLĪTĪBAS IESTĀDES DARBĪBAS PAMATRĀDĪTĀJI**

**2.1. Izglītības iestādes misija, vīzija, kvalitātes mērķi:**

2.1.1. Misija: Izglītojamo, viņu vecāku un pirmsskolas darbinieku sadarbības veicināšana kopīgu mērķu sasniegšanai, stabila pamata radīšanai un jēgpilnas, veselīgas, Latvijas valstij lojālas dzīves veidošanai izglītojamajiem mūsdienu laikmetā;

2.1.2. Vīzija: Pirmsskolas izglītības iestāde “Auseklītis” – konkurētspējīga, mūsdienīga, atbalstoša, droša un sabiedrībai atvērta izglītības iestāde, kurā kvalificēti, inovatīvi, radoši, uz sadarbību un kompetencēm un jauno tehnoloģiju jēgpilnu pielietošanu vērsti pirmsskolas skolotāji nodrošina metodiski daudzveidīgu, radošu mācību procesa norisi zinātkāriem, draudzīgiem, mērķtiecīgiem un atbildīgiem par savu veselību izglītojamajiem, kā arī viņu vecākiem, līdzatbildīgiem un uzticamiem pirmsskolas izglītības iestādei, Latvijas valstij;

2.1.3. Mērķis:

* Vienādas iespējas mācīties visiem. Tiek veidota izziņas un inovācijas kultūra.
* Izglītojamo zināšanu, prasmju un attieksmes veidošana, sagatavojot viņus pamatizglītības apguvei.
* Bērnu un pieaugušo emocionālā drošība un labizjūta.

**2.2. Izglītības iestādes vadītāja profesionālo darbību raksturo šādi rādītāji:**

* + 1. katru mācību gadu tiek veikta 100% pedagogu vadīto rotaļnodarbību vērošana;
		2. 100% pedagogu ir normatīvajos aktos noteiktā nepieciešamā izglītība un profesionālā kvalifikācija;
		3. 100% pedagogi veic tiesību aktos noteikto nepieciešamo profesionālās kompetences pilnveidi;
		4. izglītības iestāde 1 reizi semestrī iegūst datus un informāciju par tās mikroklimatu, fizisko un emocionālo vidi.2024./2025.m.g. aptaujā piedalījās 86% respondentu (vecāku un pedagogu);
		5. 100% no aptaujātajiem pedagogiem ir apmierināti ar darbu pirmsskolas izglītības un jūtas tai piederīgi; 99% no aptaujātajiem vecākiem izglītības iestādes mikroklimatu, fizisko un emocionālo vidi vērtē kā drošu;
		6. 92% pedagogu ir apmierināti ar pieejamajiem un nodrošinātajiem resursiem.

**2.3. Izglītības iestādes vadītāja profesionālo darbību raksturo šādi izglītības kvalitātes risku rādītāji:**

|  |  |  |  |
| --- | --- | --- | --- |
| **Nr.p.k.** | **Izglītības kvalitātes riski** | **Ir/Nav** | **Piezīmes** |
| 2.3.1. | VIIS ievadītā informācija par izglītojamiem, kuri bez attaisnojoša iemesla ilgstoši neapmeklē izglītības iestādi (20 un vairāk mācību stundas / nodarbības semestrī) | nav |  |
| 2.3.2. | Izglītības iestādē nav pieejami atbalsta personāla pakalpojumi (iepriekšējā un/vai aktuālajā mācību gadā) | nav |  |
| 2.3.3. | Izglītības iestādē ilgstošas pedagogu vakances (vairāk kā 1 mēnesi iepriekšējā un/vai aktuālajā mācību gadā)  | ir | Pirmsskolas izglītības skolotājs (0,78). izglītības psihologs (0,5), skolotājs logopēds (0,44). |

**2.4. Iepriekšējā vērtēšanā sniegto rekomendāciju / uzdevumu izpilde**

2019.gadā sniegtie ieteikumi izglītības iestādes vadītājas profesionālās darbības uzlabošanai ir veikti.

**III. IZGLĪTĪBAS IESTĀDES VADĪTĀJA PROFESIONĀLĀS DARBĪBAS NOVĒRTĒJUMA KOPSAVILKUMS**

|  |  |
| --- | --- |
| Kategorija un elementi: | Kvalitātes vērtējuma līmenis |
|  | Nepietiekami  | Jāpilnveido  | Labi | Ļoti labi | Izcili |
| 4. Laba pārvaldība |  |  |  |  |  |
| 4.1. Administratīvā efektivitāte |  |  | X |  |  |
| 4.2. Vadības profesionālā darbība |  |  |  | X |  |
| 4.3. Atbalsts un sadarbība |  |  |  | X |  |
| Kopsavilkumā 3 vērtēšanas elementi  |  |  | 1 |  2 |  |

**IV. PROFESIONĀLĀS DARBĪBAS VĒRTĒŠANAS REZULTĀTI**

**4. KATEGORIJA “LABA PĀRVALDĪBA”**

**4.1. Elements “Administratīvā efektivitāte”**.

*Aizkraukles pilsētas PII "Auseklītis" attīstības plānā 2024./2025. m.g. – 2026./2027. m.g*. ir ņemtas vērā valsts un dibinātāja noteiktās izglītības attīstības prioritātes, piemēram, lasītprasmes attīstības veicināšana, IT jēgpilna izmantošana mācību procesā, drošas, iekļaujošas un attīstošas mācību vides veidošana. Izglītības iestādes vadītāja stratēģiskās attīstības, ikgadējās darbības un ikdienas darba plānošanā iesaista visas mērķgrupas, piemēram, vecāki apliecina, ka viņiem ir iespēja izteikt savu viedokli un priekšlikumus aptaujas anketās, vecāku sapulcēs, izglītības iestādes padomes sēdēs, individuālās sarunās ar pedagogu un izglītības iestādes vadītāju.

Vadītāja nodrošina pašvērtēšanas procesa īstenošanu, regulāri iegūstot un analizējot datus par izglītības iestādes un savas darbības, kā arī izglītības programmu īstenošanas kvalitāti.

Par vadītājas personāla pārvaldībā izmantoto metožu efektivitāti liecina prasme veiksmīgi deleģēt pienākumus ne tikai vadības komandai, bet arī pedagogiem, tehniskajiem darbiniekiem, vecākiem. Visas iesaistītās puses norāda, ka viņiem tiek nodrošināta iespēja gan pašiem plānot, gan uzņemties atbildību par veicamajiem uzdevumiem. Tā, piemēram, jaunie izglītības iestādes darbinieki iestudē teātra izrādi, izglītības iestādes vadītājas vietniece saimnieciskajos jautājumos kopā ar tehniskajiem darbiniekiem piedalās metodisko materiālu (piemēram, motorikas stendu) izveidē, vecāki īsteno savu iniciatīvu par rotaļu laukumiņu atjaunošanu, pedagoga palīgi ir sagatavoti iesaistīties mācību procesā kopā ar pedagogiem. Vadītāja pēc nepieciešamības iedrošina, iesaistās un sniedz atbalstu. Pedagoģiskais sastāvs izglītības iestādē ir stabils, vadītāja lepojas ar savu kolektīvu, pievērš uzmanību tā atjaunošanai, piesaista jaunos pedagogus un lielu uzmanību pievērš to izglītošanai.

Vadības komanda ir profesionāla un spēj nodrošināt augstu iestādes darbības un izglītības programmu īstenošanas efektivitāti. Par to liecina pedagogu, vecāku, dibinātāja uzticēšanās, sekmīga kompetenču pieejas īstenošana, kā arī izglītojamo sagatavotība skolai.

Vadītāja prasmīgi izmanto izglītības iestādes rīcībā esošos finanšu un materiāltehniskos resursus – izglītības iestādē ir saglabāts āra baseins, āra laukumiņos un grupu vidē ir plašs materiālu klāsts, tostarp interaktīvās tāfeles, gaismas galdi un kinētiskās smiltis katrā grupā, pedagogiem ir iespēja izmantot printeri, pasūtīt nepieciešamos didaktiskos un mācību materiālus.

*Iespējams izglītības iestādes attīstības plānā precizēt stratēģiskos mērķus, kvalitatīvos un kvantitatīvos sasniedzamos rezultātus, kā arī norādīt, uz kura stratēģiskā mērķa sasniegšanu ir vērsts katrs no definētajiem veicamajiem uzdevumiem.*

**Kvalitātes vērtējuma līmenis** **“Labi”.**

**4.2. Elements “Vadības profesionālā darbība”.**

Vadītāja nodrošina iestādes darbības tiesiskumu, kopā ar vadības komandu izstrādā un atbilstoši situācijai atjauno iekšējos normatīvos aktus, piemēram, 2023. gada oktobrī ir atjaunoti *Iekšējās kārtības noteikumi,* 2024. gada janvārī ir atjaunota *Bērnu mācību sasniegumu vērtēšanas kārtība,*  2025. gada februārī ir atjaunota *Kārtība, kādā izglītības iestādē uzturas nepiederošas personas.*

Vadītāja pārzina un ikdienā pielieto daudzveidīgas līderības stratēģijas un taktikas, iesaista lēmumu pieņemšanā visas ieinteresētās puses, uzņemas atbildību un sekmīgi vada krīzes situācijas. Izglītības iestādē tiek organizēti kolektīva saliedēšanās pasākumi, tiek atbalstīta iniciatīva, tiek uzklausīti visi viedokļi. Krīzes situāciju vadītāja izmanto kā izaugsmes iespēju, piemēram, vienas grupas slēgšana izglītības iestādē rosināja mākslas studijas izveidi. Vadītāja ar savu piemēru motivē ieviest uzlabojumus un pārmaiņas, piemēram, grupas telpu vizuālajā iekārtojumā, emocionālās vides veidošanā. Visas iesaistītās puses norāda uz vadītājas komunikatīvo kompetenci, veidojot saziņu daudzveidīgās, gan formālās, gan neformālās situācijās. Izglītības iestādei ir sava mājaslapa un Facebook profils. Publiskotā informācija ir kvalitatīva un veicina izglītības iestādes atpazīstamību.

Vadītājas sniegtā atgriezeniskās saite ir profesionāla un orientēta uz pedagoga izaugsmi. Sarunā tiek veidota emocionāli labvēlīga vide, tiek uzklausīts pedagoga viedoklis, tiek uzsvērtas pedagoga stiprās puses un iezīmēti turpinākās attīstības virzieni. Saņemot atgriezenisko saiti par savu darbību, vadītāja argumentē savu profesionālo darbību, sasaista to ar savām personības iezīmēm un izglītības iestādei raksturīgajām vērtībām, secina par turpmāko attīstību.

Visas iesaistītās puses norāda uz vadītājas ētisko rīcību, vārdu un darbu saskaņu. Sarunā ar vadītāju atklājas viņas ētiskie principi, kas saskan ar izglītības iestādē nostiprinātajām vērtībām. Izglītības iestādes vērtības ir vizualizētas gan vadītājas kabinetā, bet arī visā izglītības iestādē.

**Kvalitātes vērtējuma līmenis** **“Ļoti labi”.**

**4.3. Elements “Atbalsts un sadarbība”.**

Vadītāja sadarbojas ar dibinātāju gan izglītības iestādes darbības attīstības plānošanā un izvērtēšanā, gan infrastruktūra uzlabošanā, gan izglītības programmu īstenošanai nepieciešamo resursu nodrošināšanā. Dibinātājs finansē nepieciešamo profesionālās kompetences pilnveidi personālam atbilstoši normatīvo aktu prasībām, piedalās izglītības iestādes padomes darbā, atbalsta inovāciju ieviešanu izglītības iestādē, piemēram, Mākslas studijas veidošanu, novērtē ieguldījumu kopienas vides sakārtošanā, piemēram, pirmsskolas izglītības iestādei ir piešķirta nominācija “Sakoptākā darba vide”. Izglītības iestādes 30 gadu jubilejā darbiniekiem tika pasniegti goda raksti, naudas balvas.

Vadītāja iniciē un organizē plašu sadarbību ar vietējo kopienu, piemēram, iesaistās pavasara talkās, piedalās konkursos un pasākumos, ir izveidojusi sistēmu sadarbībai ar Aizkraukles novada vidusskolu – katru gadu notiek savstarpēja nodarbību / mācību stundu vērošana, tiek pārrunāta pirmsskolas bērnu sagatavotība un izmantoto metožu pēctecība. Katru mēnesi pedagogi kopā ar izglītojamajiem apmeklē bibliotēku. Aizkraukles vēstures un mākslas muzejā tiek organizētas nodarbības, tiek svinēti svētki, piemēram, Meteņi, Aizkraukles daudzfunkcionālajā sporta laukumā tiek vadītas sporta nodarbības.

Visas iesaistītās puses norāda uz vadītājas atvērtību pārmaiņām un prasmi mērķtiecīgi plānot un motivēt kolektīvu inovāciju ieviešanai. Vecāki un dibinātājs pēc iespējas atbalsta vadītājas iniciatīvas un iesaistās to īstenošanā.

 Vadītāja vada savstarpēju mācīšanos un komanddarbu. Pedagogi norāda, ka viņiem ir iespēja mācīties citam no cita, dalīties pieredzē. Izglītības iestādē ir IT mentors. Par īpašu veiksmi izglītības iestādē var uzskatīt pedagogu un pedagogu palīgu sadarbību izglītojamo atbalstam.

Izglītības iestāde mērķtiecīgi veido sadarbību ar izglītojamo vecākiem. Vecāki norāda, ka viņiem ir daudz iespēju iesaistīties izglītības iestādē īstenotajā mācību un audzināšanas procesā ar savām iniciatīvām, piemēram, piedalīties izlaiduma scenāriju veidošanā, profesiju dienās, lasīšanas pēcpusdienās, vadīt meistarklases un nodarbības. Vecāku izteiktie priekšlikumi tiek atbalstīti un pēc iespējas ieviesti, piemēram, sporta nodarbību vadīšana Aizkraukles daudzfunkcionālajā sporta laukumā, laternu uzstādīšana rotaļlaukumos.

Vadītāja rada priekšnosacījumus un atbalsta izglītības iestādes padomes darbību, taču atzīst, ka jāturpina darbs pie tās motivēšanas plašāk iesaistīties izglītības iestādes darba plānošanā un izvērtēšanā.

1. *Iespējama ciešāka sadarbība ar dibinātāju izglītības iestādes labās prakses popularizēšanā, piemēram, veiksmīgas kompetenču pieejas īstenošanā, skolotāja palīgu iesaistīšana mācību procesā izglītojamo atbalsta sniegšanai.*
2. *Ir ieteicams aktivizēt e-klases izmantošanu saziņai ar izglītojamo vecākiem, pakāpeniski samazinot WhatsApp lomu oficiālai saziņai.*

**Kvalitātes vērtējuma līmenis** **“Ļoti labi”.**

**V. PROFESIONĀLĀS DARBĪBAS VĒRTĒŠANĀ IZMANTOTĀS METODES**

5.1. Intervijas un sarunas ar vadītāju, pedagogiem, vecākiem un dibinātāja pārstāvjiem.

5.2. Rotaļnodarbību vērošana;

5.3. Izglītības iestādes apskate;

5.4. Dokumentu (*PII “Ausekļitis” nolikums, PII “Auseklītis” attīstības plāns* *2021. – 2024. gads*, *PII “Auseklītis” attīstības plāns* *2024. – 2027. gads*, *Aizkraukles novada pirmsskolas izglītības iestādes “Auseklītis” pašnovērtējuma ziņojums, Bērnu mācību sasniegumu vērtēšanas kārtība*, *Iekšējās kārtības noteikumi*, *Kārtība, kādā* *izglītības iestādē uzturas nepiederošas personas*, *PII novada vadītājas profesionālās darbības novērtējums 2019. gads)* analīze.

5.5. Tīmekļvietnes un komunikācijas sociālajos medijos analīze.

**VI. IZGLĪTĪBAS IESTĀDES VADĪTĀJA PROFESIONĀLĀS DARBĪBAS STIPRĀS PUSES**

|  |  |
| --- | --- |
| Elements | Stiprās puses |
| 4.2. | Izglītības iestādē ir izveidota uz cieņpilnu komunikāciju un izglītības iestādes definētajām vērtībām balstīta vide, kurā iesaistītās puses uzticas cita citai un un kura ir atvērta pārmaiņām. |
| 4.3. | Izglītības iestādē pedagoga palīgi veiksmīgi sadarbojas ar pedagogu izglītojamo atbalstam rotaļnodarbības laikā; pēctecības nodrošināšanai starp skolu un pirmsskolu ir izveidojusies mērķtiecīga sadarbība ar skolu. |

##

## **VII. UZDEVUMI IZGLĪTĪBAS IESTĀDES VADĪTĀJA PROFESIONĀLĀS DARBĪBAS PILNVEIDEI**

|  |  |
| --- | --- |
| Elements | Uzdevumi |
| 4.2. | Saskaņā ar MK noteikumiem Nr. 453 *“*Izglītojamo speciālo vajadzību izvērtēšanas metodika pirmsskolas izglītības iestādēs*”* nodrošināt izglītojamo vecāku iepazīstināšanu ar izvērtēšanas rezultātiem.*Izpildes termiņš – 2025.gada 1.oktobris. Izpildes gaitu atspoguļot ikgadējā pašnovērtējuma ziņojumā.* |

Pielikumā:

1. Elementu un rezultatīvo rādītāju novērtējums uz 3 lp.
2. Īstenotās izglītības programmas uz 1 lp.

Akreditācijas ekspertu komisijas vadītāja Sandra Zariņa

Datums skatāms laika zīmogā